tartuNLP/wikipedia-smugri-20251201 huggingface dataset:
Wiz Khalifa

Cameron Jibril Thomaz (s. 8. syyskuuta 1987 Minot, Pohjois-Dakota), tunnetaan paremmin taiteilijanimellään Wiz Khalifa, on yhdysvaltalainen rap-artisti. Hän julkaisi debyyttialbuminsa "Show and Prove" vuonna 2006, jonka jälkeen kirjoitti levytyssopimuksen Warner Bros Recordsin kanssa vuonna 2007. Hänen Alice DeeJayn ”Better Off Alone” -kappaleesta samplattu single, ”Say Yeah”, soi radiossa ja pääsi Rhytmic Top 40 ja Hot Rap Tracks -listoille vuonna 2008. Khalifa erosi Warner Bros Recordsilta ja julkaisi toisen albuminsa "Deal or No Deal" marraskuussa 2009. Hän julkaisi myös ilmaiseksi ladattavan mixtapen "Kush and Orange Juice" huhtikuussa 2010, minkä jälkeen hän kirjoitti sopimuksen Atlantic Recordsin kanssa. Hänen läpimurtosinglensä oli ”Black and Yellow”, joka sijoittui Billboard Hot 100 -listalle sijalle 1. Suomen virallisella singlelistalla single sijoittui sijalle 2. Wiz Khalifalla on oma levy-yhtiö Taylor Gang Records, joka perustettiin vuonna 2006.
Historia.
Alkuajat.
Khalifa syntyi 8. syyskuuta 1987 Minotissa, Pohjois-Dakotassa. Hänen äitinsä ja isänsä olivat töissä puolustusvoimissa. Hänen vanhempansa töiden takia he muuttivat säännöllisesti paikasta toiseen muun muassa Saksaan, Englantiin ja Japaniin ennen asettumistaan Pittsburghiin. Hänen vanhempansa erosivat Cameronin ollessa noin kolmevuotias.
Hänen taiteilijanimensä Khalifa tarkoittaa arabiaksi ”seuraajaa” tai ”johtajaa” ja Wiz lyhennettiin englanninkielen sanasta "wisdom" (viisaus) Khalifan ollessa 15-vuotias. Merkittävimmiksi vaikuttajiksi musiikissaan Khalifa mainitsee artistit Camp Lo, Notorious B.I.G. ja Bone Thugs-n-Harmony.
Yksityiselämä.
Khalifa oli naimisissa malli Amber Rosen kanssa. Pari meni kihloihin maaliskuussa 2012, noin kahden vuoden seurustelun jälkeen. Heillä on helmikuussa 2013 syntynyt poika. Pari avioitui 8. heinäkuuta 2013, ja 22. syyskuuta 2014 Rose jätti eroanomuksen Khalifasta.
Hän on yhteistyössä coloradolaisen "RiverRock Cannabis" -yrityksen kanssa ja hänen mukaansa on nimetty "Khalifa Kush" -lajike.
P-Fenyleenidiamiini

p-Fenyleenidiamiini (C6H8N2) on aromaattinen diamiini. Ainetta käytetään väriaineiden valmistuksessa, hiusväreissä ja polymeeriteollisuudessa. Aineesta käytetään myös nimiä "p-diaminobentseeni", "1,4-diaminobentseeni", "1,4-bentseenidiamiini" ja "p-aminoaniliini". p-Fenyleenidiamiini on m-fenyleenidiamiinin ja o-fenyleenidiamiinin isomeeri.
Valmistus.
p-Fenyleenidiamiinia valmistetaan useilla eri tavoilla. Tyypillisimmät ovat p-nitroaniliinin ja p-dinitrobentseenin pelkistäminen raudan tai vetykaasun avulla. Yhdistettä muodostuu myös p-diklooribentseenin ammonolyysillä eli käsittelemällä sitä ammoniakilla 210 °C:n lämpötilassa ja korotetussa paineessa. Tässä prosessissa katalyyttinä käytetään kupariyhdisteitä. Muita vaihtoehtoja ovat muun muassa aniliinin triatsiinijohdannaisen hajotus.
Käyttö.
p-Fenyleenidiamiinista valmistetaan muun muassa atsoväriaineita. Se on myös osa eräissä hiusväreissä. Hiusten värjäys perustuu yhdisteen hapettuessa muodostuvaan kinoni-imiineihin, jotka reagoivat värivalmisteiden muiden ainesosien kanssa tuottaen värin. Polymeeriteollisuudessa sitä käytetään hapettumisenestoaineena ja näin parantamaan kumien kestävyyttä. Sillä on myös käyttöä vulkanointia kiihdyttävänä kemikaalina ja kuitujen valmistuksessa. Kestävää Kevlar-kuitua saadaan kondensoimalla p-fenyleenidiamiinia ja tereftaloyylikloridia ja lämpökestäviä polymeerejä saadaan yhdisteen ja pyromelliittihappodianhydridin reaktiossa. Yhdistettä ja sen johdannaisia käytetään myös värivalokuvien kehityksessä
Turvallisuus.
p-Fenyleenidiamiini on ärsyttävä ja myrkyllinen yhdiste. Yhdisteen nieleminen voi aiheuttaa pahoinvointia, oksentelua ja syanoosista aiheutuvaa kynsien ja ihon sinistymistä sekä allergista ihottumaa. p-Fenyleenidiamiini on yksi yleisimpiä hiusväriallergiaa aiheuttavista yhdisteistä.
Ice One Racing

Ice One Racing on suomalainen motocross-talli. Tallin on perustanut Formula 1 ja rallikuljettaja Kimi Räikkönen ja sen tallipäällikkönä toimii Antti Pyrhönen. Kuljettajina toimivat suomalaiset Toni Eriksson ja Ludde Söderberg. Talli käyttää nykyään Husqvarnan motocrosspyöriä. Aiemmin sillä on ollut käytössä Kawasaki ja KTM merkkisiä pyöriä.
Vuonna 2011 talli ajoi Rallin MM-sarjassa Citroënilla. Talli osallistui kauden kilpailuihin lukuun ottamatta Meksikon, Sardinian ja Australian kilpailuja ja talli keräsi tallien pisteitä. Tallipäällikkönä toimi Benoit Nogier, kuljettajana toimi Kimi Räikkönen ja kartanlukijana Kaj Lindström. Räikkönen ajoi myös kaksi kilpailua NASCAR-sarjassa.
Kaudella 2022 tallin väreissä kilpailee myös Kimin veljenpoika Justus Räikkönen. 16-vuotias Justus osallistuu Rallin SM- sarjaan SM5-luokassa, kartturinaan Mikael Korhonen.
Martina (albumi)

Martina on Martina Aitolehden 30. maaliskuuta 2011 julkaistu esikoisalbumi. Albumi ei ollut myyntimenestys, se ei noussut kertaakaan Suomen virallisen albumilistan 50:n myydyimmän albumin joukkoon.
Albumin ensimmäisenä singlenä julkaistiin "9 Digits" -niminen kappale. Single sai hyvin negatiivisen vastaanoton, eikä se noussut lainkaan single- tai latauslistalle.
Rizon

Rizon on kesäkuussa 2002 perustettu viidenneksi suurin IRC-verkko. Verkolla on tutkitusti yli 20 000 samanaikaista käyttäjää.
Historia.
Vuonna 2004 mIRCX ja Aniverse IRC-verkot kokivat palvelunestohyökkäyksen (DDoS), ja palvelut oli pakko sulkea, kunnes hyökkäykset loppuisivat. Tämä aiheutti noin 8 000-10 000 IRC käyttäjän muuttoa Rizoniin. Rizonin piti lisätä uusia palvelimia, jotka käsittelisivät uusia käyttäjiä. Tämän vaikutuksena myös Rizon altistui palvelunestohyökkäykselle. Palvelunestohyökkäykset toteutti Richard "Krashed" Roby. Myöhemmin FBI sai Robyn kiinni, ja hänet tuomittiin 18 kuukauden vankeuteen.
Youssuf Mulumbu

Youssuf Mulumbu (s. 25. tammikuuta 1987 Kinshasa, Zaire, Kongon demokraattinen tasavalta) on kongolainen jalkapalloilija, pelipaikaltaan keskikenttäpelaaja. Hän edustaa Englannin valioliigassa pelaavaa Norwich Citya.
Ura.
Mulumbu pelasi juniorina ranskalaisessa Paris Saint-Germainissa vuodesta 2004. Hän nousi seuran edustusjoukkueeseen vuonna 2006 ja pelasi seurassa 13 ottelua Ligue 1:ssä. Hän pelasi myös lainalla Amiens SC:ssä 23 ottelua vuosina 2007–2008.
Mulumbu siirtyi ranskalaisen median mukaan Englannin valioliigassa pelaavaan West Bromwich Albioniin tammikuun 2009 siirtorajan aikana. Helmikuussa lainasopimus varmistui. Siirto muuttui myöhemmin pysyväksi ja Albion tippui Mestaruussarjaan. Hän teki ensimmäisen maalinsa seuralle elokuussa 2009 Ipswich Townia vastaan. Kaudeksi 2010–2011 seura nousi takaisin Valioliigaan.
Mulumbu kirjoitti sopimuksen Norwich Cityn kanssa heinäkuussa 2015 kun hänen sopimuksensa West Bromwichin kanssa umpeutui.
Mulumbu edusti Ranskan nuorisomaajoukkueita. Vuodesta 2008 hän kuitenkin on päättänyt edustavansa Kongon demokraattisen tasavallan A-maajoukkuetta. Hän debytoi Kongon paidassa maaliskuussa 2008 Algeriaa vastaan.
Energia Libyassa

Energia Libyassa kuvaa Libyan energian ja sähkön tuotantoa ja kulututusta. 
Fossiiliset polttoaineet tuottavat 95% Libyan vientituloista ja 64% bruttokansantuotteesta.
Vuonna 2021 kokonaisenergiasta 62% tuotettiin öljyllä, 34% maakaasulla ja vajaat 4% polttamalla biopolttoaineita ja jätteitä.
Energiankulutus asukasta kohti vuonna 2022 oli 117,6 miljoonaa BTU:ta, maailman 195 valtion joukossa 38. suurinta.
Öljy.
Libya tuottaa päivässä 1,2 miljoonaa barrelia raakaöljyä, ja kuluttaa jalostettua öljyä noin 230 000 barrelia päivässä. Sen tunnetut öljyvarat ovat 48 miljardia barrelia (2021).
Öljyntuotantoa on käytetty kiristykseen Libyan toisen sisällissodan repimässä maassa. Levottomuudet ovat karkoittaneet ulkomaisia sijoittajia. Pääosa öljykentistä sijaitsee maan itäosassa, jota käytännössä hallitsee marsalkka Khalifa Haftar.
Yritykset.
Italialainen Eni ja espanjalainen Repsol YPF ovat suurimmat öljyntuottajat. Muihin toimijoihin sisältyy BASF, Petrobras, Gazprom, Exxon Mobil, Pertamina (Indonesia), Nippon, Libyan valtion omistama Sirte Oil Company, BP, Hess (New York), Japan Petroleum Exploration Company Limited (Japex) ja Oil and Natural Gas Corporation (ONGC) (Intia). Eni tuotti 244 000 tynnyriä öljyä päivässä vuonna 2009 (noin 15 %).
Öljyalueet.
Öljyalueisiin sisältyvät: 
Maakaasu.
Nykyisin (2022) Libya tuottaa vuodessa noin 12 miljardia kuutiometriä maakaasua, josta runsaat 9 miljardia menee kotimaiseen kulutukseen. Vientiin jää 2,6 miljardia kuutiometriä vuodessa.
Sähkö.
Vaikka kaupungeissa sähköä on kaikille tarjolla, koko maan asukkaista vain 70% on sähköverkon piirissä. Käytännössä kaikki sähkö tuotetaan fossiilisilla polttoaineilla. Libyalla on kuitenkin suunnitelmia aurinkoenergian käyttöönottoon.
Dolly (elokuvatuotanto)

Dolly on videokuvauksessa ja elokuvatuotannossa kamera-ajoon käytettävä apulaite, jonka tavoitteena on saada tasainen sivuttais- tai pystyliike. Pystyliikettä käytetään harvemmin. Tällä saadaan erittäin "elokuvamainen" liike. Dollyyn kuuluu yleensä vaunu ja parin metrin pituinen rata. Vaunu liikkuu tällä radalla pyörillä.
Antoinette Nana Djimou Ida

Antoinette Nana Djimou Ida (s. 2. elokuuta 1985 Douala, Kamerun) on ranskalainen moniottelija.
Nana Djimou Ida oli seitsenottelun neljäs alle 20-vuotiaiden MM-kisoissa 2004, viides alle 23-vuotiaiden EM-kilpailuissa 2005 ja 21:s Göteborgin EM-kisoissa 2006. Vuonna 2007 hän oli viisiottelun 11:s Birminghamin sisäratojen EM-kisoissa 4355 pisteellä ja seitsenottelun seitsemäs alle 23-vuotiaiden EM-kisoissa 5970 pisteellä, mutta keskeytti Osakan MM-kisoissa. Vuonna 2008 hän oli seitsenottelun 18:s Pekingin olympialaisissa 6055 pisteellä, ja seuraavana vuonna hän voitti viisiottelun pronssia Torinon sisäratojen EM-kisoissa 4618 pisteellä sekä sijoittui seitsenottelun seitsemänneksi Berliinin MM-kisoissa 6323 pisteellä.
Vuonna 2010 Nana Djimou oli viisiottelun viides Dohan sisäratojen MM-kisoissa 4618 pisteellä, mutta keskeytti Barcelonan EM-kisoissa. Ensimmäisen arvokisavoittonsa hän saavutti Pariisin sisäratojen EM-kisoissa 2011; viisiottelun kultaa tuli 4723 pisteellä. Daegun MM-kisoissa 2011 hän sijoittui kuudenneksi 6309 pisteellä. Hän voitti seitsenottelun Euroopan-mestaruuden Helsingissä 2012 ennätyspisteillään 6544. Lontoon olympialaisissa hän sijoittui neljänneksi ennätyspisteillään 6576.
Göteborgin sisäratojen EM-kilpailuissa 2013 Nana Djimou Ida voitti kultaa 4666 pisteellä. Hän oli kahdeksas saman vuoden Moskovan MM-kilpailuissa pistein 6326. Hän voitti seitsenottelun Euroopan-mestaruuden Zürichissä 2014 pistein 6551. Prahan sisäratojen EM-kilpailuissa 2015 hän sijoittui viidenneksi. Hän sai hopeaa Amsterdamin EM-kilpailuissa 2016 pistein 6458. Rio de Janeiron olympialaisissa hän sijoittui 11:nneksi, Lontoon MM-kilpailuissa 2016 16:nneksi ja Birminghamin MM-hallikilpailuissa 2018 12:nneksi.
Henkilökohtaiset ennätykset.
"Lähde: IAAF, Tilastopaja
Globenin metroasema

Globenin metroasema on metroasema Tukholmassa Globenin (nykyään Avicii Arena) vieressä. Metroaseman vieressä on Tvärbananin asema. Metromatka Globenilta T-Centralenin metroasemalle kestää noin yhdeksän minuuttia. Asemalta Slussenille on noin kolme kilometriä. Asema avattiin vuonna 1951 nimellä "Slakthuset". Vuonna 1958 sen nimeksi tuli "Isstadion" vuonna 1955 valmistuneen Johanneshovs Isstadionin eli Hovetin mukaan. Nykyinen nimi on ollut käytössä vuodesta 1989, kun Globen avattiin.
Tulevaisuus.
Globenin asema on tarkoitus sulkea yhdessä viereisen Enskede Gårdin metroaseman kanssa vuonna 2030, kun Hagsätran haara siirretään siniselle linjalle. Molemmat asemat korvataan maanalaisella Slakthusområdetin metroasemalla.
Petr Svoboda (yleisurheilija)

Petr Svoboda (s. 10. lokakuuta 1984 Třebíč) on tšekkiläinen pika-aitajuoksija.
Svoboda karsiutui alle 18-vuotiaiden MM-kisoissa 2001 (pituushyppy 671 cm) sekä alle 20-vuotiaiden MM-kisoissa 2002 (100 m 10,79 s) ja 110 metrin aitajuoksu (keskeytti alkuerän). Madridin sisäratojen EM-kisoissa 2005 hän osallistui sen sijaan seitsenotteluun, mutta keskeytti. Vuonna 2007 hän karsiutui pika-aitojen välierissä Birminghamin sisäratojen EM-kisoissa (60 m aidat), kuten myös vuonna 2008 sekä Valencian sisäratojen MM-kisoissa (60 m aidat) että Pekingin olympialaisissa (110 m aidat). Seuraavana vuonna hän voitti 60 metrin aitojen pronssia Torinon sisäratojen EM-kisoissa ajalla 7,61 s ja sijoittui 110 metrin aitojen kuudenneksi Berliinin MM-kisoissa ajalla 13,38 s. Vuonna 2010 hän oli 60 metrin aitojen viides Dohan sisäratojen MM-kisoissa ajalla 7,58 s ja 110 metrin aitojen kuudes Barcelonan EM-kisoissa ajalla 13,57 s. Pariisin sisäratojen EM-kisoissa 2011 hän voitti 60 metrin aitojen kultaa ajalla 7,49 s.
Vuoden 2011 EM-hallikilpailuiden jälkeen Svoboda ei kilpaillut kolmeen vuoteen lainkaan jalkavammojen vuoksi ja syyskuussa 2013 hän jo ilmoitti lopettavansa uransa, mutta hän kuitenkin palasi kilpailuihin seuraavana vuonna. Zürichin EM-kilpailuissa 2014 hän sijoittui viidenneksi ja Prahan EM-hallikilpailuissa 2015 kahdeksanneksi. Pekingin MM-kilpailuissa 2015 ja Rion olympialaisissa 2016 hän karsiutui välierissä. Sisäratojen EM-kilpailuissa Belgradissa 2017 Svoboda voitti pronssia 60 metrin aitajuoksussa ajalla 7,53. Hän karsiutui 60 metrin aitajuoksun välierissä MM-hallikilpailuissa 2018 ja 2022 sekä 110 metrin aitajuoksun alkuerissä Eugenen MM-kilpailuissa 2022.
Svobodan 110 metrin aitojen ennätys on 13,27 s, jonka hän juoksi Prahassa 14. kesäkuuta 2010. 60 metrin aidoissa hänen ennätyksensä on Prahassa 27. helmikuuta 2010 juostu 7,44 s.
Svoboda oli naimisissa seiväshyppääjä Jiřina Ptáčníkován kanssa vuosina 2012–2014.
Course de l’espoir

Course de l'espoir on Kamerunvuorella käytävä juoksukilpailu. Kilpailun 38 kilometrin pituinen reitti kulkee vuoren huipulle ja takaisin alas. Kilpailu järjestettiin ensimmäisen kerran vuonna 1973.
Juoksukilpailusta on tehty Volcanic Sprint -niminen dokumenttielokuva vuonna 2007.
19 kilpailuun osallistunutta juoksijaa loukkaantui pienten pommien räjähdyksiin vuoden 2023 kilpailun aikana.
Nova Swing

Nova Swing on M. John Harrisonin vuonna 2006 ilmestynyt tieteisromaani. Teoksen on suomentanut Likelle vuonna 2008 Hannu Tervaharju.
Eilisen mystinen sydän

Eilisen mystinen sydän () on M. John Harrisonin vuonna 1992 ilmestynyt romaani. Teoksen on suomentanut Likelle vuonna 2005 Einari Aaltonen.
Derek Forbort

Derek Forbort (s. 4. maaliskuuta 1992 Duluth, Minnesota, Yhdysvallat) on yhdysvaltalainen jääkiekkopuolustaja, joka pelaa Vancouver Canucksin organisaatiossa. Vuoden isäntäjoukkue Los Angeles Kings varasi hänet ensimmäisellä kierroksella 15. pelaajana.
Forbort on isokokoinen puolustaja, jonka vahvuuksia ovat liike ja kiekollinen peli. Häntä verrataan Buffalo Sabresin Tyler Myersiin.
Ura.
Seuraura.
Forbort kävi lukion Duluth East High Schoolissa, jonka jälkeen hän pelasi kaudet 2008–2009 ja 2009–2010 Yhdysvaltain alle 18-vuotiaiden maajoukkueen mukana, lähinnä USHL:ää. Forbort siirtyi kaudeksi 2010–2011 Pohjois-Dakotan yliopistojoukkueeseen.
Heinäkuussa 2024 Forbort teki vapaana agenttina Vancouver Canucksin kanssa vuoden mittaisen ja 1,5 miljoonan dollarin arvoisen sopimuksen. Kesäkuussa 2025 Forbort solmi Canucksin kanssa vuoden mittaisen ja kahden miljoonan dollarin arvoisen jatkosopimuksen.
Maajoukkueura.
Forbort pelasi alle 20-vuotiaiden MM-kilpailuissa vuosina 2011 ja 2012, joista ensimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2010 voittaen maailmanmestaruuden.
Hanna Erikson

Hanna Erikson (aiemmin Brodin, s. 2. kesäkuuta 1990) on ruotsalainen maastohiihtäjä, joka kilpailee enimmäkseen sprinttikisoissa.
Nuorten MM-kilpailuissa Erikson saavutti 2008 hopeaa viestissä, 2009 hopeaa sprintissä ja viestissä sekä pronssia yhdistelmäkilpailussa ja 2010 kultaa sprintissä sekä pronssia viidellä kilometrillä ja viestissä. Oslon MM-kilpailuissa 2011 hän oli sprintissä kymmenes.
Maastohiihdon maailmancupissa Erikson kilpaili ensimmäisen kerran Falunissa maaliskuussa 2009. Parhaimmillaan hän on sijoittunut maailmancupin yksittäisessä kilpailussa toiseksi Otepään perinteisen hiihtotavan sprintissä kaudella 2010–2011. Tour de Skillä 2013–2014 hän voitti Oberhofin vapaan hiihtotavan sprintin.
Nəsimi

Seyid Əli İmadəddin Nəsimi (noin 1369 – 1417 Aleppo) oli azerbaidžanilainen runoilija.
Seyid İmadəddin, kirjailijanimeltään Nəsimi, kasvoi käsityöläisyhteisössä. Hän opiskeli teologiaa, logiikkaa, matematiikkaa ja tähtitiedettä sekä kierteli eri puolilla Lähi-itää. Nəsimi kuului šiialaiseen hurufiittien lahkoon, jonka mukaan jumaluus ilmenee ihmisessä. Hänet teloitettiin harhauskoisena elävältä nylkemällä.
Nəsimi tunnetaan ensimmäisen suuren azerinkielisen runokokoelman eli divaanin tekijänä. Hän loi myös persiankielisen divaanin sekä joukon arabiankielisiä runoja. Teoksissaan hän arvostelee yhteiskunnallista epäoikeudenmukaisuutta ja uskonnollista ahdasmielisyyttä sekä vetoaa totuuteen ja järkeen. Tärkeällä sijalla ovat myös sufilaiset aiheet.
Keltasiilikäs

Keltasiilikäs ("Rhyparia purpurata") on siilikkäisiin kuuluva, kirkkaanvärinen perhoslaji. Se on suvun "Rhyparia" ainoa laji.
Koko ja ulkonäkö.
Melko kookas perhoslaji, jonka siipiväli vaihtelee 36–52 mm. Etusiivet ovat likaisenkeltaiset ja niissä on viisi siiven poikki kulkevaa riviä epäsäännöllisen muotoisia, harmaita tai rusehtavia täpliä. Takasiivet ovat pohjaväriltään purppuranpunaiset ja niissä on laajoja, tummia laikkuja. Takasiiven reuna on koiraalla keltainen ja naaraalla punainen.
Toukka on tummanharmaa ja sen kylvissä on vaalita laikkuja. Karvoitus on selkäpuolella tummanruskeaa, kyljissä kellanvalkoista. Täysikasvuinen toukka on 45–50 mm pitkä.
Levinneisyys ja lentoaika.
Keltasiilikkään levinneisyysalue ulottuu Pohjois-Espanjasta Keski-Euroopan poikki Turkkiin ja edelleen Keski-Aasian ja Etelä-Siperian läpi Japaniin asti. Pohjoismaissa keltasiilikästä tavataan vakituisesti vain Suomessa. Suomessa levinneisyysalue kattaa etelärannikon. Aikuiset perhoset lentävät kesä-heinäkuun vaihteessa.
Elinympäristö ja elintavat.
Keltasiilikäs elää avoimilla ja lämpimillä paikoilla. Aikuiset perhoset ovat aktiivisia ympäri vuorokauden. Ne lepäävät korkealla kasvillisuuden joukossa ja lähtevät herkästi lentoon. Etenkin koiraat voivat lentää hämärässä valolle.
Naaras munii useita satoja munia, jotka se asettaa pieninä ryhminä kasvin alaosan lehtien alapinnoille. Toukka talvehtii ja koteloituu alkukesästä heinikon joukkoon tekemänsä vaalean kotelokehdon sisään.
Suomen lajiston uhanalaisarvioinnissa vuodelta 2010 se on luokiteltu silmälläpidettäväksi (NT).
Ravintokasvi.
Toukka on polyfagi ja kelpuuttaa ravinnokseen monet eri kasvilajit.
Mirzə Şəfi Vazeh

Mirzə Şəfi Vazeh (1796 Gəncə – 28. marraskuuta 1852 Tbilisi) oli azerbaidžanilainen runoilija, kansanvalistaja ja opettaja.
Mirzə Şəfi, kirjailijanimeltään Vazeh, syntyi kaanin hoviarkkitehdin perheeseen. Hän sai uskonnollisen koulutuksen madrasassa, opiskeli persialaista ja arabialaista kirjallisuutta sekä opetti kalligrafiaa Gəncəssä. Yksi hänen oppilaistaan oli tuleva kirjailija Mirzə Fətəli Axundov.
Vuonna 1840 Vazeh muutti Tbilisiin, jossa hän työskenteli azerin ja persian kielen opettajana. Tbilisissä hän perusti ”Viisaiden kerho” -nimisen kirjallisuussalongin ja tutustui venäläisiin, georgialaisiin ja azerbaidžanilaisiin kirjailijoihin, filosofeihin ja valistusmiehiin sekä saksalaiseen kirjailijaan ja orientalistiin Friedrich von Bodenstedtiin.
Vazeh on perinteisen azerbaidžanilaisen ja persialaisen runouden edustaja. Hänen tuotantonsa käsittää romanttista rakkauslyriikkaa sekä feodaaliyhteiskuntaa ja uskonnollista ahdasmielisyyttä arvostelevia satiirisia runoja. Hän laati myös azerirunouden antologian ja azerbaidžanilais-venäläisen sanakirjan.
Friedrich Bodenstedt julkaisi Vazehin runoja kirjassaan "Tausend und ein Tag im Orient" (”Tuhat ja yksi päivää itämailla”, 1849) ja kokoelmassa "Lieder des Mirza Schaffy" (”Mirzə Şəfin lauluja”). Teokset herättivät laajaa huomiota ja ne käännettiin useille Euroopan kielille. Myöhemmin Bodenstedt väitti kirjoittaneensa runot itse. Todellisuudessa Bodenstedtin kirjat käsittävät Vazehin sekä muiden azerbaidžanilaisten ja persialaisten runoilijoiden käännöksiä.
Yokohama F. Marinos

Yokohama F. Marinos () on jalkapalloseura Jokohaman kaupungista Japanista. Joukkue pelaa J. Leaguen 1. divisioonassa, maan korkeimmalla sarjatasolla. Se on voittanut Japanin mestaruuden viidesti ja Keisarin cupin kuudesti. Aasian cup-voittajien cupin seura on voittanut kahdesti.
Historia.
Seura perustettiin vuonna 1973 Nissan Motors FC –nimisenä. Vuonna 1992 seura muuttui Yokohama Marinos –nimiseksi itsenäiseksi jalkapalloseuraksi. Vuonna 1999 Marinos ja toinen paikallinen seura, Yokohama Flügels, yhdistyivät nykyiseksi Yokohama F. Marinos –seuraksi. Fuusioon suivaantuneet Flügelsin kannattajat perustivat Yokohama FC:n.
Mirzə Fətəli Axundov

Mirzə Fətəli Məhəmmədtağı oğlu Axundov (sukunimi esiintyy myös muodossa "Axundzadə"; 12. heinäkuuta 1812 Şəki – 10. maaliskuuta 1878 Tbilisi) oli azerbaidžanilainen kirjailija, filosofi ja yhteiskunnallinen vaikuttaja.
Mirzə Fətəli Axundovin isä oli Täbrizin seudulta kotoisin ollut kauppias. Vanhempien riitauduttua poika asui enonsa luona ja sai perinteisen uskonnollisen koulutuksen. Runoilija Mirzə Şəfi Vazeh sai hänet kiinnostumaan nykyaikaisista tieteistä ja luopumaan pappisuran tavoittelusta.
Vuonna 1834 Axundov muutti Tbilisiin, jossa hän työskenteli kääntäjänä tsaarin käskynhaltijan kansliassa sekä opetti persiaa ja azeria kihlakuntakoulussa. Tbilisissä hän opiskeli venäjää ja tutustui venäläiseen ja eurooppalaiseen kirjallisuuteen. Vuonna 1837 Axundov kirjoitti dekabristi Aleksandr Bestuževin ohjaamana Aleksandr Puškinille omistetun runoelman, joka julkaistiin venäjäksi moskovalaisessa lehdessä.
Axundovia pidetään azerbaidžanilaisen näytelmäkirjallisuuden perustanlaskijana. Vuosina 1850–1855 hän kirjoitti kuusi komediaa, joissa hän kuvaa realistisesti kotimaansa elämää sekä arvostelee ihmisten takapajuisuutta ja uskonnollista ahdasmielisyyttä. "Hekayəti-Molla İbrahimxəlil kimyagər" (”Mullah İbrahimxəlil, alkemisti, viisasten kiven haltija”, 1850) ja "Hekayəti-müsyö Jordan həkimi-nəbatat və dərviş Məstəli şah cadükuni məşhur" (”Herra Jordan, kasvitieteilijä, ja dervišši Məstəli, kuuluisa noita”, 1850) kertovat huijareista ja heidän uhreikseen joutuvista ihmisistä. Niistä jälkimmäinen esitettiin venäjäksi Pietarissa vuonna 1851. Paikallisen feodaaliruhtinaan mielivaltaa kuvaa "Sərgüzəşti Vəziri-Xani Lənkəran" (”Lenkoranin kaanikunnan visiiri”, 1851). Vuonna 1873 siitä tuli ensimmäinen azerin kielellä esitetty näytelmä. Komedian "Hekayəti-хırs quldurba-san" (”Karhu, ryövärin voittaja”, 1851) aiheena on maaseudun takapajuisuus, "Sərqüzəşti-mərdi-xəsis" (”Kitupiikin seikkailu”, myös "Hacı Qara", 1852) kertoo ahneista salakuljettajista ja "Mürafiə vəkillərinin hekajəti" (”Täbrizin asianajajat”, 1855) arvostelee iranilaisen oikeusjärjestelmän mädännäisyyttä. Axundovin näytelmät tunnettiin laajasti myös persiankielisinä käännöksinä ja ne vaikuttivat merkittävästi azerbaidžanilaisen ja iranilaisen teatterin kehitykseen.
Axundovin patriarkaalisen yhteiskunnan hajoamista kuvaava pienoisromaani "Aldanmış kəvakib" (”Petetyt tähdet”, 1857) on modernin azeriproosan ensimmäinen merkkiteos. Artikkeleissaan ja kirjeissään hän esiintyi yksinkertaisen ja ymmärrettävän realistisen kirjallisuuden puolesta. Filosofiset näkemyksensä kirjailija esitti azeriksi, persiaksi ja venäjäksi laatimassaan teoksessa ”Kolme kirjettä Intian prinssiltä Kemal-ud-Dovlilta Persian prinssille Dželal-ud-Dovlille ja jälkimmäisen vastaus niihin” (1864–1865). Niille on ominaista materialismi ja voimakas islaminvastaisuus. Erityisesti hän arvosteli moniavioisuutta ja naisten alistettua asemaa. Axundovin valistuspyrkimyksiin kuuluu myös ajatus persiassa ja turkkilaisissa kielissä käytetyn arabialaisen kirjaimiston uudistamisesta. Vuonna 1873 hän laati azeria varten latinalaisiin ja kyrillisiin kirjaimiin perustuneen aakkoston.
The Quest – haastaja

The Quest – haastaja () on vuonna 1996 ensi-iltansa saanut yhdysvaltalainen toimintaelokuva. Elokuvan on ohjannut Jean-Claude Van Damme ja käsikirjoittanut Steve Klein ja Paul Mones. Pääosissa näyttelivät Jean-Claude Van Damme, Roger Moore ja James Remar. Taistelukohtausten koreografiasta vastasivat Van Dammen lisäksi Steven Lambert ja Peter Malota.
Suomessa elokuvan ensi-ilta esiteltiin Nelosella 28. huhtikuuta 2001.
Juoni.
Vuonna 1920 Yhdysvalloissa Chris Dubois on pikkurikollinen, joka sotkeutuu ganstereiden liiketoimintaan ja joutuu tämän myötä salamatkustajaksi asesalakuljettajien laivalle. Laivan mukana Dubois ajautuu Aasian merille, jossa Lordi Dobbs ottaa hänet huostaansa luvaten viedä hänet takaisin Yhdysvaltoihin. Sitä vastoin Lordi Dobbs myykin Duboisin Khaolle, joka opettaa miehelle saarellaan thainyrkkeilyä. Puoli vuotta myöhemmin Dubois lähetetään tappelemaan Bangkokin syrjäisille areenalle. Matkalla hän kohtaa uudelleen vanhat tutut Lordi Dobbsin, sekä naistoimittajan Carrien ja raskaansarjan mestarin Maxie Devinen. Nelikko matkaa Tiibettiin osallistuakseen turnaukseen ja varastamaan puhtaasta kullasta tehdyn lohikäärme-patsaan.
Tuotanto.
Elokuvan kuvaukset käytiin pääosin Thaimaassa, Bangkokissa ja Phuketissa. Elokuvan tekeminen kesti noin kuusi kuukautta ja muun muassa Khanin roolissa esiintynyt Abdel Qissi työskenteli elokuvan parissa kolme kuukautta, jonka aikana hän kuvasi kolme tappelua. Viimeinen lopputappelu kuvattiin noin 10–13 päivän verran.
Ağdam

Ağdam () on kaupunki Azerbaidžanissa. Se sijaitsee Karabahvuorten juurella 362 kilometriä Bakusta länteen. Kaupunki on virallisesti Ağdamin piirin keskus. Vuodesta 1993 lähtien se oli armenialaisten miehittämä.
Historia.
Ağdam on perustettu 1700-luvun puolessavälissä. Vuonna 1828 siitä tuli kaupunki. Neuvostoaikana siellä oli rautatieasema, elintarvike- ja metalliteollisuutta, keskiasteen oppilaitoksia ja teatteri. Kaupunki tunnettiin mustan pörssin keskuksena. Asukkaita oli vuoden 1989 väestönlaskennan mukaan 28 000 henkeä.
Armenialaiset valtasivat Ağdamin Vuoristo-Karabahin sodan aikana heinäkuussa 1993. Väestön paettua kaupunki ryöstettiin ja tuhottiin järjestelmällisesti. Sen harvoja säilyneitä rakennuksia on vuosina 1868–1870 rakennettu moskeija.
Myöhemmin Ağdam oli lähes asumaton rauniokaupunki. Se kuului kansainvälisesti tunnustamattoman Vuoristo-Karabahin tasavallan luomaan puskurivyöhykkeeseen. Marraskuussa 2010 tasavallan hallitus nimesi Ağdamin "Aknaksi" ja liitti sen osaksi Askeranin kaupunkia. Vuonna 2010 siellä oli noin 360 asukasta. 
Ağdam luovutettiin takaisin Azerbaidžanille vuoden 2020 sodan jälkeen 20. marraskuuta. Kaupungista tuli sodan jälkeen yksi alueen jälleenrakennushankkeen keskipisteistä. Valtio on aloittanut esimerkiksi uusien asuin- ja teollisuusalueiden rakennuttamisen.
Taru Nyman

Taru Nyman (s. 1968) on suomalainen laulaja. Hän on alkuperäiseltä koulutukseltaan luokanopettaja ja on valmistunut Jyväskylän yliopistosta vuonna 1993. Nyman on tullut tunnetuksi säveltäjä Kaj Chydeniuksen laulujen esittäjänä. He ovat yhdessä tehneet äänilevyt "Tyttö ja tanssiva karhu", "Vaikka kaikki näkisivät lävitseni" sekä "Vain hiljaisella on korvat kuulla".
Taru Nyman laulaa myös muutamilla muilla Kaj Chydeniuksen äänilevyillä ja säveltäjä itse pitää Nymania tärkeänä tulkitsijanaan. Nyman ja Chydenius ovat konsertoineet yhdessä syksystä 2000 lukien. Nyman oli keskeisessä osassa Kaj Chydeniuksen 70-vuotiskonserteissa Finlandia-talossa 15. ja 16. marraskuuta 2009 sekä 75-vuotiskonsertissa Finlandia-talossa 12. lokakuuta 2014 . Chydenius mainitsee Nymanin useaan otteeseen kirjassaan "Muistin juuri" (Otava 2009).
Kuu on julma

Kuu on julma () on Robert A. Heinleinin vuonna 1966 ilmestynyt tieteisromaani. Teoksen on suomentanut Kirjayhtymälle vuonna 1987 Matti Kannosto.
Vastaanotto.
Toni Jerrman arvioi "Tähtivaeltaja"-lehdessä 1987 teoksen olevan helppo ja kelpo lukuromaani, Heinleinin kirjaksi kiintoisa.
Kirja on saanut vuonna 1967 Hugo-palkinnon ja vuonna 1983 Prometheus Hall of Fame -palkinnon.
Alppivesilisko

Alppivesilisko ("Triturus alpestris") on Keski-Euroopassa yleisenä elävä pyrstösammakkolaji. Siitä on aiemmin käytetty myös nimeä vuoristolisko.
Alppivesilisko kasvaa 6–12 cm pitkäksi. Se on päältä musta tai ruskea, joskus hieman sinertävä ja alapuolelta oranssi. Vatsapuolella ei ole tummia täpliä tai muitakaan kuvioita, toisin kuin monilla sen sukulaislajeilla. Hännässä on kirkkaansinisiä kuvioita. Paritteluaikana koiraiden väritys voimistuu entisestään ja selkään kasvaa matala harjas.
Alppivesilisko elää enimmäkseen maalla, mutta joillakin kannoilla on ulkoiset kidukset, jolloin ne elävät koko elämänsä vedessä. Nimestään huolimatta lajia esiintyy myös alavilla seuduilla ja elää itse asiassa vuoristoissa vain levinneisyysalueensa eteläosissa. Lajin levinneisyys ulottuu pohjoisessa Tanskan eteläosiin ja etelässä Italiaan ja Kreikkaan. Alppivesiliskoa on istutettu luontaisen elinalueensa ulkopuolelle Keski-Espanjaan ja Isoon-Britanniaan. Lajia on 2000-luvulla tavattu myös Suomessa Turun seudulla.
Naaras munii munansa keväällä tai kesällä veteen ja käärii ne lehteen.
Kōhei Shimizu

Kōhei Shimizu (; s. 25. tammikuuta 1989) on japanilainen hiihtäjä.
Shimizu on kilpaillut maailmancupissa vuodesta 2010 lähtien. Hänen paras henkilökohtainen sijoituksensa on 37. sija Drammenin 15 kilometrin kilpailusta 2011.
Shimizu oli Aasian kisoissa 2011 neljäs sekä sprintissä että 10 kilometrillä ja oli mukana maansa hopeaa voittaneessa viestijoukkueessa. Hän osallistui samana vuonna MM-kisoihin, joissa hän sijoittui 15 kilometrillä 28:nneksi, parisprintissä viidenneksitoista ja hiihti Japanin kuudentena olleessa viestijoukkueessa.
Keishin Yoshida

Keishin Yoshida (; s. 12. tammikuuta 1987 Otoineppu) on japanilainen hiihtäjä.
Yoshida on kilpaillut maailmancupissa vuodesta 2006 lähtien. Kymmenen parhaan joukkoon hän sijoittui ensimmäisen kerran oltuaan kymmenes Ulricahamnin 15 kilometrin vapaan hiihtotavan kilpailussa tammikuussa 2017. Parhaimmillaan hän on sijoittunut kuudenneksi Pyeongchangin yhdistelmäkilpailussa helmikuussa 2017.
Yoshida saavutti nuorten MM-kilpailuissa hopeaa 10 kilometrin vapaan hiihtotavan kilpailussa 2005. Universiadeissa hän sai viestihopeaa 2009. Hän voitti Aasian kisoissa 2011 neljä mitalia, joista kaksi oli kultaisia, yksi hopeinen ja yksi pronssinen. Hän kilpaili samana vuonna MM-kisoissa, joissa hän oli 30 kilometrillä 42:s, 15 kilometrin matkalla 12:s, 50 kilometrillä 36:s ja hiihti maansa kuudenneksi sijoittuneessa viestijoukkueessa. Val di Fiemmen MM-kilpailuissa 2013 hän oli yhdistelmäkilpailussa 22:s, 50 kilometrillä 12:s ja viestissä kahdeksas. Sotšin olympialaisissa 2014 hän oli viestissä kuudestoista. Falunin MM-kilpailuissa 2015 hän sijoittui 50 kilometrillä 17:nneksi, yhdistelmäkilpailussa 20:nneksi ja viestissä 12:nneksi. Lahden MM-kilpailuissa 2017 hän oli yhdistelmäkilpailussa kahdestoista ja 50 kilometrillä 20:s. Pyeongchangin olympialaisissa 2018 hän sijoittui 15 kilometrillä 13:nneksi, yhdistelmäkilpailussa 25:nneksi ja 50 kilometrillä 23:nneksi.
Musiikkiuutisia

Musiikkiuutisia () on Jonathan Lethemin vuonna 1994 ilmestynyt romaani. Teoksen on suomentanut Ville Keynäs.
Teos on voittanut Locus-palkinnon.
Vihreä piste

Vihreä piste () on melko laajalti Euroopassa käytetty ympäristömerkki, joka kuvaa tuotteen pakkaajan kuuluvan maansa hyötykäyttöjärjestelmään. Suomessa PYR-merkki on korvannut Vihreä piste -merkin.
Historia.
Vihreä piste oli alun perin saksalaisen Duales System Deutschland GmbH:n (DSD) merkki, joka esiteltiin vuonna 1991 Saksan lainsäädäntöuudistuksen yhteydessä.
Elektrofotografia

Elektrofotografia eli xerografia on kuivaa väriä eli tooneria käyttävä valokopiointitekniikka.
Sen perusperiaatteen keksi amerikkalainen fyysikko Chester Carlson 1938 unkarilaisen fyysikon Pál Selényin julkaisujen pohjalta. Menetelmälle myönnettiin patentti vuonna 1942.
Tämä tekniikka otettiin käyttöön 1960-luvulla kopiokoneissa ja myöhemmin lasertulostimissa.
Toimintaperiaate.
Elektrofotografiassa kuvarumpu varataan sähköisesti, jonka jälkeen kohdat kuvarummulla johon väriä ei haluta, valotetaan laserilla, joka poistaa sähkövarauksen näiltä alueilta. Kun rumpuun on muodostettu varauskuvio, siirretään väritooneri rummulle, joka kiinnittyy varauskuvion mukaisesti muodostaen kuvan rummulle. Kuva siirretään paperille paineen ja elektrostaattisen varauksen yhdistelmällä. Tavallisessa väridigipainokoneessa paperi kulkee neljän (CMYK) kuvarummun kautta muodostaen nelivärikuvan. Seuraavaksi paperi kuljetetaan kiinnitysyksikköön joka kiinnittää toonerin paperiin suurella lämmöllä.
Digipaino.
Digipainokoneiden tekniikka on perusteiltaan täysin sama kun kopiokoneissa ja laser-tulostimissa.
Tuotantokäyttöön tarkoitetuissa digipainokoneissa on kuitenkin useita etuja ammattimaista painatusta ajatellen. Digipainokoneissa on mm. suurien värimäärien mahdollistava toonerin siirtotekniikkaa ja painoaiheen kohdistus paperille on huomattavasti parempi, jotta painotuote saadaan jälkikäsiteltyä ammattimaisesti. Lisäksi digipainokoneissa on värinhallintaan ja kuvamuodostukseen tarvittavat laitteet ja ohjelmistot. Digipainolla voidaan siis tuottaa värihallittuja laadukkaita painotuotteita. Useissa digipainokoneisa on lisäksi integroituja jälkikäsittelylaitteita joilla voidaan tuottaa esimerkiksi valmiiksi vihkonidottuja painotuotteita.
Shadow Cities

Shadow Cities on suomalaisen Grey Arean Applen mobiililaitteille kehittämä GPS-paikannukseen perustuva videopeli, jossa kaksi pelaajaryhmää taistelee fantasiamaailmassa keskenään. Peli julkaistiin Suomessa vuonna 2010. Vuonna 2011 Grey Area sai 1,9 miljoonan euron rahoituksen pelin kansainväliseen julkaisuun Vuonna 2013 Grey Area sulki pelin palvelimet ja poisti pelin Applen sovelluskaupasta.
Pelimekaniikka.
Pelimaailma on OpenStreetMapin kartan pohjalta luotu virtuaalimaailma, jossa pelaaja metsästää henkiä ja tasojen kertyessä oppii uusia loitsuja. Pelissä loitsiminen tapahtui piirtämällä riimuja sormella iPhonen ruudulle. Pelin edetessä pelaaja voi liittyä toiseen pelissä olevista keskenään taistelevistä ryhmittymistä. 
Peliä on pidetty saman kaltaisena kuin myöhemmin ilmestynyttä Ingressiä, jossa myös kaksi eri ryhmittymää taistelee keskenään paikkatietoisessa vaihtoehtotodellisuudessa. Pelien eroina kuitenkin muun muassa se, että Ingressissä on aina pakko liikkua portaalien luokse, joiden kimppuun hyökätään. Shadow Citiesissä puolestaan rakennettiin portaaleja, joiden avulla pystyttiin teleporttaamaan ympäri virtuaalimaailmaa ja taistelut käytiin portaalian sijaan pelaajien välillä.
Nokipöllö

Nokipöllö ("Tyto tenebricosa") on tornipöllöjen heimoon kuuluva lintu. Se on keskikokoinen tai suuri lintu, joka elää Kaakkois-Australiassa ja Uuden-Guinean vuoristometsissä ja on nähty myös Bassinsalmessa Flindersinsaarella.
Ne ovat yölintuja ja piileksivät ontoissa puunrungoissa, luolissa ja suurissa tiheälehtisissä puissa. Niiden kutsuääni on vihlova huuto, joka voi kestää kaksikin sekuntia.
Ulkonäkö.
Nokipöllöjen päässä on pieniä valkoisia pilkkuja ja siivissä siellä täällä valkoisia pilkkuja. Naaraat ovat vaaleampia kuin koiraat. Naaraiden pituus on 37–43 cm ja ne painavat 750–1 000 g. Koiras on pienempi. Sen pituus on 37–43 cm ja se painaa 500–700 g. Siiven pituus on 30–40 cm. Silmät ovat suuret ja tummat, naama suuri ja pyöreä. Naama on tummanharmaa tai noenmusta, ja siinä on paksut mustat reunat. Nokipöllön yläosa on musta tai tummanharmaa, sen alaosa on vaalemapi. Pyrstö on lyhyt ja jaloissa on höyhenten peittämät suuret mustat kynnet.
Music (Carole Kingin albumi)

Music on yhdysvaltalaisen laulaja-lauluntekijä Carole Kingin kolmas studioalbumi, ja se on ilmestynyt vuonna 1971. Levyn on tuottanut Lou Adler A&amp;M Recordsin kustantamana. Levymerkki on ODE.
Äänittäjänä on toiminut Hank Cicalo apunaan Norm Kinney. 
Levykannen on suunnitellut Chuck Beeson ohjaajanaan Roland Young. Valokuvan on ottanut Jim McCrary.
Musiikkikasetteja on valmistanut ja jaellut Precision Tapes Ltd., jonka osoite on ollut A.T.V. House, Great Cumberland Place, London W.1.
Kappaleet.
Sivu 1
Sivu 2
Kappaleiden julkaisijat ovat Screen Gems / Columbia Music.
Muusikot.
sekä puhallinsektio: puupuhaltimet (B2), huilukvartetti (A5), saksofonit (B3), puupuhallinkuoro (A4)
Nightingale (Carole Kingin kappale)

Nightingale on yhdysvaltalaisen laulaja-lauluntekijä Carole Kingin singlejulkaisu vuodelta 1974. Sen on tuottanut Lou Adler levy-yhtiölle Ode Records. Markkinoinnista on huolehtinut A&amp;M Records.
Kappaleet.
Kääntöpuolen kappale "You're Something New" on Carole Kingin albumilta "Wrap Around Joy". Kappaleiden julkaisuyhtiöt ovat Screen Gems / Columbia.
Tripoli Grand Prix

Tripoli Grand Prix oli autokilpailu, joka järjestettiin Italian Libyassa Tripolissa 1925–1940. Suola-aavikolle rakennettu hiekkarata oli maailman nopein.
Mustatupelo

Mustatupelo ("Nyssa sylvatica") on Pohjois-Amerikan itäosista kotoisin oleva suurikokoinen, kesävihanta puu, joka kuuluu tupeloiden sukuun ja tupelokasvien heimoon. Siitä tunnetaan kaksi muunnosta, jotka erotetaan toisistaan elinympäristön perusteella: ylänköjen ja jokivarsien karkeajakoisissa maalajeissa kasvava var. "sylvatica" eli ’mustatupelo’ ja alluviaalisissa, hienojakoisissa maalajeissa kasvava var. "biflora" eli ’suotupelo’.
Ulkonäkö ja koko.
Mustatupelo on melko nopeakasvuinen ja pitkäikäinen puu, joka kasvaa keskimäärin 18–24 metriä korkeaksi. Parhailla kasvupaikoilla se voi kuitenkin saavuttaa yli 35 metrin korkeuden ja 120 senttimetrin rinnankorkeusläpimitan.
Mustatupelolla on suora runko, leveän kartiomainen tai pylväsmäinen latvus, tiheä lehvästö ja hennot, siirottavat haarat. Rämealueilla kasvavat puuyksilöt (var. "biflora") ovat yleensä tyviosastaan hyvin leveitä ja niillä on syvälle maahan ulottuva pääjuuri. Kaarna on harmaanruskeaa ja alkaa vanhemmiten halkeilla epäsäännöllisiksi harjanteiksi ja vinoneliön muotoisiksi levyiksi. Nahkaiset lehdet sijaitsevat varrella kierteisesti tiheinä ruusukkeina. Lehtilapa on leveänsoikea, ehytlaitainen, kalju ja kiiltävän tummanvihreä. Syksyllä lehdet muuttuvat kauniin kirkkaanpunaisiksi tai keltaisiksi.
Mustatupelo kukkii huhti–kesäkuussa ja kantaa hedelmää syys–lokakuussa. Se on enimmäkseen kaksikotinen kasvi eli suurin osa sen hede- ja emikukista sijaitsee eri puuyksilöissä. Pienet, vihertävänvalkoiset kukat sijaitsevat puussa yksittäin tai muodostavat perällisiä ja pyöreitä kukintoja. Mehiläisten tai tuulen pölytettyä emikukat niistä kehittyy noin sentin mittaisia, munan muotoisia ja sinimustia marjoja, jotka putoavat maahan syys–marraskuun aikana. Siemenet leviävät puun ympäristöön marjoja syövien eläinten mukana.
Levinneisyys.
Mustatupelo on kotoisin Pohjois-Amerikan itäosista, jossa sen levinneisyysalue ulottuu koillisessa Maineen ja New Yorkiin, luoteessa Michiganiin ja Illinoisiin, lounaassa Texasiin ja kaakossa Floridaan. Sitä esiintyy paikallisesti myös Meksikon keski- ja eteläosissa.
Elinympäristö.
Mustatupelo viihtyy varsin vaihtelevissa olosuhteissa. Se menestyy yhtä lailla rannikkotasankojen alluviaalisessa maaperässä kuin vuorten alarinteiden ja solien hiekkaisessa savimaassa noin 900 metrin korkeudelle asti.
Käyttö.
Mustatupeloa hyödynnetään paljon hunaja- ja koristekasvina. Sen kevyestä ja tasasyisestä puuaineksesta valmistetaan sahatavaraa, puuviilua ja selluloosaa sekä jonkin verran ratapölkkyjä. Tupeloviilua käytetään erilaisten laatikoiden, korien, huonekalujen ja sisustuselementtien rakennusmateriaalina. Koska puuaines on verraten kestävää, siitä tehdään myös lattialautoja, lasitehtaiden valsseja, aseiden periä ja erilaisia pölkkyjä.
Mustatupelo tarjoaa suojaa ja ravintoa monille villieläimille. Linnut ja nisäkkäät syövät sen marjoja ja valkohäntäpeura käyttää ravinnokseen sen nuoria versoja.
Puhelinlangat laulaa (albumi)

20 suosikkia – Puhelinlangat laulaa on Katri Helenan vuonna 1995 julkaistu kokoelmalevy Fazer Recordsin "20 suosikkia" -sarjassa. Sarjassa on julkaistu kaksi muuta Katri Helenan kokoelmalevyä: "20 suosikkia – Syysunelma" (1996) ja "20 suosikkia – Anna mulle tähtitaivas" (1997).
Tämä levy sisältää Katri Helenan tuotantoa vuosilta 1963–1970. Mukana on muun muassa teiniromanttinen "Poikien kuvat", joka oli Katri Helenan ensilevytys. Äänitys tehtiin 13. elokuuta 1963. Katri Helena oli tuolloin muutamaa päivää vaille 18-vuotias, kuten levyn esittelytekstin tehnyt Ilpo Hakasalo toteaa.
Arkistonauhojen jälleenmasteroinnin on tehnyt Antti Joki ja CD-masteroinnin Pauli Saastamoinen Finnvox Studioilla.
Rauhatäti

 
Rauhatäti (oikealta nimeltään Hanna Yli-Tepsa, s. 1977 Sodankylä) on suomalainen rap-artisti. Rauhatädin esikoisalbumi "Labyrintti" julkaistiin keväällä 2014. Sen on tuottanut Tes La Rok.
Henkilöhistoria.
Rauhatäti on kotoisin Sodankylästä. Hän aloitti pianonsoiton Lapin musiikkiopistossa 5-vuotiaana, ja muutti 16-vuotiaana Sodankylästä Tampereelle opiskelemaan Tampereen ilmaisutaidon lukioon. 20-vuotiaana hän aloitti tanssin opiskelun Turussa. Nykyään Rauhatäti asuu Helsingissä. Rauhatädillä on kaksi lasta ja hän on eronnut lastensa isästä.
Rauhatäti on räpännyt vuodesta 2007 käyttäen Lapin murretta. Hän on vieraillut useasti muiden artistien julkaisuilla ja livekokoonpanoissa. Ensialbumin piti olla alun perin valmis jo 2011, mutta tuottajan kiireiden takia jouduttiin tuottajaa vaihtamaan kappaleiden ollessa jo lähes valmiit. Tässä vaiheessa Rauhatäti halusi aloittaa uudestaan puhtaalta pohjalta ja kehittää kappaleita elektronisempaan suuntaan. Albumi julkaistiin 2014.
Taalainmaan korkeakoulu

Taalainmaan Korkeakoulu on korkeakoulu ("högskola") joka sijoittuu Faluniin ja Borlängeen, Taalainmaalla, Ruotsissa.
Taalainmaan Korkeakoulu on yksi Ruotsin nuorimmista korkeakouluista, ja se on perustettu vuonna 1977. Se sijaitsee Taalainmaalla, 200 kilometriä luoteeseen Tukholmasta.
Oppilaitoksella on noin 14 882 opiskelijaa. Noin puolet opiskelijoista sijoittuu kampukselle Falunissa, maakunnan pääkaupungissa ja loput opiskelijat opiskelevat joko Borlängessä tai etäopiskeluna. Taalainmaan Korkeakoululla on suhteellisen paljon etäopiskelijoita.
Historia.
Vuoden 1977 korkeakoulureformissa syntyi Korkeakoulu Falun/Borlänge, joka vuoden 1995 jälkeen on ollut nimeltään Taalainmaan Korkeakoulu (Högskolan Dalarna). Falunissa toimi aikaisemmin opettajankoulutuskeskus, joka yhdistettiin uuteen korkeakouluun. Vuonna 1982 korkeakoulun Borlängen toimipiste muutti Tielaitoksen tiloihin. 1990 toimintansa aloittivat CITY- (Teollisen teknologian ja koulutuksen keskus) ja CTS-projektit (Liikenteen- ja sosiaalisten tutkimusten keskus).
Uusia koulutustiloja hankittiin taas vuosina 1991 ja 1992 Borlängessä, ja Falunissa vuonna 1994 ja 1997.
1994 Hoitoalan korkeakoulu muutti Taalainmaan Korkeakoulun tiloihin Falunissa, ja vuonna 2000 sen toiminta yhdistettiin osaksi Taalainmaan Korkeakoulua.
Organisaatio.
Korkeakoulu on jaettu kolmeen tiedekuntaan:
Korkeakoulun tutkimus- ja yhteistyökeskukset ovat seuraavat:
Koulutus ja Oppilaat.
Taalainmaan Korkeakoululla on yli 60 koulutusohjelmaa, joista 16 maisteritasolla, ja 1 330 kurssia .
Korkeakoulu järjestää myös toisen asteen opetusta, esimerkiksi ruotsin- ja englanninkielen kursseja. Koulutusta käytännön alalla annetaan lastenohjaajan, insinöörin, opettajan, sairaanhoitajan, sosiaaliohjaajan, erikoissairaanhoitajan ja hammashygienistin koulutusohjelmissa.
Tutkimus.
Tutkimus on pääasiassa soveltavaa ja toteutetaan yhteistyössä teollisuuden ja muiden sidosryhmien kanssa. Korkeakoululla ei ole itsessään oikeutta tarjota tohtorintasoisia jatkotutkintoja.
Tutkimusalueet.
Taalainmaan Korkeakoulun Tutkimus keskittyy seuraaville alueille:
Oppilastoiminta.
Taalainmaan Korkeakoulun Oppilaskunta on muodostettu aikaisempien erillisten Falunin ja Borlängen oppilaskuntien tilalle. Oppilaskunnan talo Falunissa avattiin 2006 ja siellä sijaitsee toimisto, disko ja pubi. Oppilaskunnan talo Borlängessä avattiin 2004 ja siellä sijaitsee toimisto, ravintola, disko ja pubi. Falunin talon nimi on Kåre ja Borlängen Tenoren.
Energy Star

Energy Star on energiatehokkaiden kuluttajatuotteiden kansainvälinen standardi. Energy Star luotiin Yhdysvaltain hallinnon ohjelmaksi 1990-luvun alussa, mutta myös muut maat kuten Australia, Kanada ja Euroopan unioni ovat ottaneet ohjelman käyttöönsä. Laitteet, jotka on merkitty Energy Star -merkillä, kuluttavat tavallisesti 20–30 prosenttia vähemmän energiaa kuin viranomaiset edellyttävät. Merkkiä käytetään esimerkiksi tietokoneissa ja niiden lisälaitteissa. Monissa Eurooppaan myytävissä tuotteissa käytetään Energy Star -sertifioinnin sijaan TCO-sertifikaattia.
Historia.
Energy Star -ohjelman loi vuonna 1992 Yhdysvaltain ympäristönsuojeluvirasto, ja sen tarkoituksena oli vähentää energian kulutusta ja kasvihuonekaasujen päästöjä. Ohjelman kehitti John S. Hoffman.
Masaya Kimura

Masaya Kimura (; s. 27. heinäkuuta 1986 Myōkō) on japanilainen uransa lopettanut hiihtäjä. Hän edustaa seuratasolla Gifu Hino Motors Ski Teamia.
Kimura on kilpaillut maailmancupissa vuodesta 2006 lähtien. Hänen paras sijoituksensa on 14. tila La Clusazin viestistä 2010.
Kimura voitti Aasian kisoissa 2011 hopeaa sekä parisprintistä että viestistä. Hän osallistui samana vuonna MM-kisoihin, joissa hän oli 30 kilometrillä 63. ja hiihti maansa kuudenneksi sijoittuneessa viestijoukkueessa.
Lähteet.
Denisa Rosolová

Denisa Rosolová (o.s. Ščerbová, s. 21. elokuuta 1986 Karviná) on tšekkiläinen yleisurheilija. Nuorempana hänen päälajinsa olivat pituushyppy ja moniottelu, vuodesta 2010 hän on keskittynyt 400 metrin juoksuun ja vuodesta 2012 myös 400 metrin aitajuoksuun.
Rosolová oli pituushypyn kymmenes alle 18-vuotiaiden MM-kisoissa 2001, toinen alle 18-vuotiaiden MM-kisoissa 2003 ja neljäs alle 20-vuotiaiden EM-kisoissa 2003. Hän voitti kultaa sekä alle 20-vuotiaiden MM-kisoissa 2004 että alle 20-vuotiaiden EM-kisoissa 2005. Vuonna 2004 hän osallistui lisäksi Budapestin sisäratojen MM-kisoihin ja Ateenan olympialaisiin, mutta karsiutui kummallakin kerralla, kuten kävi myös Madridin sisäratojen EM-kisoissa 2005. Göteborgin EM-kisoissa 2006 hän osallistui seitsenotteluun, mutta keskeytti.
Vuonna 2007 Rosolová voitti pronssia Birminghamin sisäratojen EM-kisoissa tuloksella 664 cm, mutta karsiutui Osakan MM-kisoissa, kuten kävi myös seuraavana vuonna sekä Valencian sisäratojen MM-kisoissa että Pekingin olympialaisissa. Valencian sisäratojen MM-kisoissa hän osallistui myös 60 metrin aitoihin (karsiutui) ja Pekingin olympialaisissa seitsenotteluun (keskeytti). Vuonna 2009 hän oli viisiottelun kymmenes Torinon sisäratojen EM-kisoissa 4379 pisteellä. Seuraavana vuonna hän karsiutui 400 metrin välierissä Dohan sisäratojen MM-kisoissa, mutta voitti samoissa kisoissa pronssia 4 × 400 metrin viestissä. Barcelonan EM-kisoissa hän oli 400 metrin viides ajalla 50,90 s.
Pariisin sisäratojen EM-kisoissa 2011 Rosolová saavutti ensimmäisen aikuisten arvokisavoittonsa halliennätyksellään 51,73 s. Daegun MM-kisoissa hän karsiutui välierissä. Istanbulin sisäratojen MM-kilpailuissa 2012 hän oli kuudes ajalla 52,48 s. Saman vuoden Helsingin EM-kilpailuissa hän sai hopeaa 400 metrin aitajuoksussa ajalla 54,24 ja pronssia 4 × 400 metrin viestissä. Lontoon olympialaisissa hän oli 400 metrin aitajuoksussa seitsemäs. Göteborgin sisäratojen EM-kilpailuissa 2013 hän juoksi avausosuuden Tšekin pronssijoukkueessa 4 × 400 metrin viestissä ja sijoittui lisäksi 400 metrillä viidenneksi. Moskovan MM-kilpailuissa hän karsiutui 400 metrin aitajuoksun välierissä. Sopotin MM-hallikilpailuissa 2014 hän keskeytti 400 metrin välieräjuoksun. Zürichin EM-kilpailuissa 2014 hän sijoittui 400 metrin aitajuoksussa neljänneksi ja Prahan EM-hallikisoissa 2015 400 metrillä kuudenneksi. Hän karsiutui 400 metrin aitajuoksun välierissä Pekingin MM-kilpailuissa 2015 ja Rio de Janeiron olympialaisissa 2016. Hän keskeytti 400 metrin alkueräjuoksun Belgradin EM-hallikilpailuissa 2017 ja karsiutui samana vuonna 400 metrin aitajuoksun välierissä Lontoon MM-kilpailuissa.
Ennätykset.
"Lähteet: IAAF", Tilastopaja
Marine Stewardship Council

Marine Stewardship Council (MSC) on riippumaton ja voittoa tavoittelemamaton järjestö, joka pyrkii edistämään kestävää merenelävien tuotantoa oman sertifiointiohjelmansa ja ympäristömerkkinsä avulla. Määräajaksi kala- ja äyriäistuotteille myönnettävä MSC-merkki kertoo muun muassa, ettei tuotteen pyynti pahenna liikakalastuksen ongelmaa.
MSC-merkinnän kriteerit laadittiin vuonna 1998 ja ensimmäiset merkinnät myönnettiin vuonna 1999.
Suomessa MSC-merkintä on yleistynyt vähitellen. Vuoden 2011 loppuun mennessä maailmanlaajuisesti yli 1300 yritystä on sertifioinut tuotantoaan MSC:n mukaan.